ভারতীয় সেনার হাতে আসছে নতুন অ্যাটাক হেলিকপ্টার!

ওয়েব ডেস্ক : শক্তি বাড়তে চলেছে ভারতীয় সেনা বাহিনীর। হাতে আসতে চলেছে হালকা ওজনের চপার ‘প্রচণ্ড’ (Prachand)। জানা গিয়েছে, মোট ১৫৬টি এই হেলিকপ্টার তৈরি করা হবে। এর মধ্যে ৯০টি থাকবে ভারতীয় সেনাবাহিনীর (Indian Army) হাতে ও ৬৬টি বিমান থাকবে বিমানবাহিনীর (Indian Air force) হাতে। এর জন্য মোট খরচ হবে ৬২ হাজার ৭০০ কোটি টাকা।

এই চপারের যুদ্ধক্ষমতা বাড়ানোর দিকে বেশি নজর দিয়েছে হিন্দুস্থান অ্যারোনেটিক্স লিমিটেড (HAL)। জানা যাচ্ছে, সংস্থার তরফে ২০২৭-২৮ সাল থেকে শুরু করে ২০৩৩ সালের মধ্যে এই চপার সরবরাহ করার কাজ সম্পূর্ণ হবে। এ নিয়ে হ্যাল ও প্রতিরক্ষা মন্ত্রকের তরফে একটি চুক্তি সম্পন্ন হয়েছে।

আরও খবর : প্রাচীনতম শহর বারাণসী পাচ্ছে আধুনিক যোগাযোগ ব্যবস্থা

জানা যাচ্ছে, এই চপারে মোট সাতটি উন্নত প্রযুক্তি থাকবে। তার মধ্যে রয়েছে আকাশ থেকে মাটিতে আক্রমণের মিসাইল। সঙ্গে থাকবে লেজার গাইডেড রকেট, ইলেকট্রনিক যুদ্ধের ব্যবস্থা। তেজস্ক্রিয় বিকিরণ খোঁজার ক্ষমতা, তথ্য আদান প্রদানের উন্নত ব্যবস্থা, বাধা এড়ানোর ব্যবস্থা ও নির্দিষ্ট লক্ষে নির্দেশিত ইনফ্রারেড প্রতিরোধ ব্যবস্থা। এর পাশাপাশি এই চপারে আরও বেশ কয়েকটি গুরুত্বপূর্ণ প্রযুক্তি থাকবে বলে জানা যাচ্ছে।

ইতিমধ্যে হ্যালের (HAL) তরফে ১৫টি চপার সরবরাহ করা হয়েছে। তার মধ্যে ১০টি থাকবে বায়ুসেনার কাছে। আর পাঁচটি থাকবে সেনবাবাহিনীর কাছে। এই নতুন চপারে আকাশ থেকে আকাশে আক্রমণ করার মিসাইল, রকেট ও বন্দুক লাগানো রয়েছে বলে জানা গিয়েছে। নতুন এই চপার ৫০০০ মিটারের বেশি উচ্চতায় উড়তে সক্ষম। উন্নতমানের এই চপারগুলি তৈরি করা হবে কর্ণাটকের (Karnataka) তুমাকুরুতে হ্যালের কারখানায়।